[bookmark: _Hlk197589367]Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Здружение на граѓани Центарот за граѓански комуникации (ЦГК) - Скопје, поднесена против Министерството за економија и труд, по предметот Барање за пристап до информации од јавен карактер, на 31.08.2026 година, го донесе следното:
Р Е Ш Е Н И Е

СЕ ЗАПИРА постапката по Жалбата изјавена од Здружение на граѓани Центарот за граѓански комуникации (ЦГК) - Скопје, поднесена против Министерството за економија и труд, заведена во Агенцијата под бр.08-290 на 26.08.2026 година, поради тоа што Жалбата се смета за повлечена.

О Б Р А З Л О Ж Е Н И Е

Здружението на граѓани Центарот за граѓански комуникации (ЦГК) - Скопје, како што е наведено во Жалбата, на 15.07.2026 година поднело Барање за пристап до информации од јавен карактер до Министерството за економија и труд, со кое побарало по електронски пат да му се достави фотокопија од следните  информации: 
„За буџетските ставки 481 и 482 од Буџетот на вашата институција за 2025 година, листа на капитални расходи со поединечен планиран износ, процент на реализација и исплатен износ?“.
Постапувајќи по ова Барање, Имателот на информации на Барателот му доставил Решение со кое се уважува Барањето на Барателот бр.14-4382/2 од 11.08.2026 година.
Незадоволен од содржината на добиеното Решение, Барателот на информации поднел Жалба, заведена во Агенцијата под бр.08-290 на 26.08.2026 година, во која наведува дека Имателот на информации „согласно барањето бараме конкретна листа на капитални расходи со планирани износ, процент на реализација и исплатен износ за ставките 481 и 482...“.
Агенцијата со електронски допис бр.08-290 од 27.08.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
	Барателот на информации на 31.08.2026 година до Агенцијата достави е-маил, на кој наведува дека: „Заради тоа што добивме целосен одговор на претходно доставено барање, ја повлекуваме жалбата против Министерство за економија и труд заведена со наш број 0306-350/1 поднесена на 26.08.2026 година.“
		Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка ЈА ЗАПРЕ ПОСТАПКАТА по  Жалбата, поради тоа што Барателот добил одговори по предметното Барање за пристап до информации, односно од жалбата се откажал пред донесување на управен акт од второстепениот орган.
 Согласно  погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

						Директор,
					         Петар Гајдов

